《雪中成十一韵》
宋代·杜范

入冬多疠气，阳泄月令畅。隐雷声间作，万蛰惊塞向。

数日凝重阴，云同寒威壮。飞琼遍天宇，色界铺宝藏。

前此亦屡白，玉瑞此其创。缄运孰主张，一雪压千瘴。

纷纷富家儿，羔酒醉金帐。谁思道丐者，双脚红玳样。

顾我虽甚贫，可挟尚有纩。蚤起愿年丰，共饱拜天贶。

天意然不然，独立为楚怆。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。